ועדת הפנים ואיכות הסביבה, כנסת 17, פרוטוקול מספר 452, 2008-10-07 12:30

אופיר פינס-פז: שלום רב, אני מתכבד לפתוח את הישיבה.

אופיר פינס-פז: מונחת לפניכם הצעת חוק.

אופיר פינס-פז: כרגע זה המצב; שר הפנים ימנה מפרק מטעמו, של הרשות המשותפת שיפרק לשתי רשויות, וזה מאוד מסובך, כי יש חובות וכוח אדם ויש להכין תקציבים ויש סוגיות גדולות ורחבות – חינוך, רווחה וכו'.

אופיר פינס-פז: ימונה מפרק מטעם שר הפנים שיהיו לו סמכויות פירוק של הרשות המשותפת לשני הישובים.

אופיר פינס-פז: לנושא זה יש שתי אופציות; אחת אומרת שהמפרק עובד ששה חודשים בלי הפרעה, כלומר כל הסמכויות אצלו והוא מנהל את המערכת וקובע את הסמכויות לשני הישובים, ולאחר מכן או יהיו בחירות או יהיו ועדות ממונות.

יהודה זימרת: החוק הזה מדבר על שלושה חודשים- -

אופיר פינס-פז: לגבי באקה ג'ת, מה ההחלטה של שר הפנים?

יהודה זימרת: לא היה צורך בהחלטה, מאחר שהיתה החלטה להאריך את כהונת הוועדה הממונה בשנתיים.

אופיר פינס-פז: נצטרך להחליט אם יהיו שתי ועדות קרואות למשך שנתיים, או יהיו ישר בחירות.

אופיר פינס-פז: נשקול את הסוגייה הזו ונתייעץ עליה גם עם שר הפנים וגם בתוך הוועדה.

אופיר פינס-פז: יש יתרונות לכאן ולשם.

אופיר פינס-פז: זה נושא שעולה על סדר היום, כשהוא לא נמצא בסדר היום של הרשויות האחרות שהולכות לפירוק.

אופיר פינס-פז: אז בכל מקרה מדובר על מפרק שיפעל ששה חודשים, עם סמכויות, ואז יש שתי גרסאות – אם יש בחירות, יש אפשרות שהן תהיינה ב-11 בפברואר.

אופיר פינס-פז: המפרק אמור להתחיל לעבוד בנובמבר ולסיים במאי.

אופיר פינס-פז: יש אפשרות לקיים את הבחירות במאי ויש אפשרות ב-11 בפברואר, כפי ששר הפנים קבע לגבי שאגור ועוספייה.

אופיר פינס-פז: יש נושא של הנושים; יש לרשות המשותפת היום נושים, יש לה ספקים, בנקים, ביטוח לאומי, מס הכנסה, ויש שאלה שהכנסנו פנימה גם, שקשורה לפיקוח על הפירוק.

אופיר פינס-פז: כשאתה מפרק פירמה, אתה מפרק אותה בבית המשפט, בית המשפט ממנה מפרק, מקבל את ההחלטות וכדומה.

אופיר פינס-פז: כשאתה מפרק ארגון ציבורי מסוג זה, זה פירוק מנהלי בעצם שעושים אותו באמצעות שר הפנים או משרד הפנים או הגורמים המקצועיים.

אופיר פינס-פז: משום שאנו רוצים להבטיח שתהליך הפירוק ייעשה בצורה הטובה ביותר, כי יש סכנות בתהליך הזה גם להרעת המצב, בוודאי בטווחי הזמן המיידיים, חשבנו שיכול להיות שנרצה להכניס מנגנון פיקוח על תהליך הפירוק, שמנגנון הפיקוח שאנו שוקלים אותו הוא כונס הנכסים הרשמי של מדינת ישראל, האפוטרופוס הכללי.

אופיר פינס-פז: הוא נתן הסכמתו העקרונית לדון בהצעה הזו, ולכן יוזמן לישיבה הבאה.

אופיר פינס-פז: הישיבה הבאה – נצביע בה.

אופיר פינס-פז: בישיבה הבאה נצביע על נוסח הצעת החוק.

אופיר פינס-פז: בבקשה, הביטוח הלאומי, מס הכנסה.

אופיר פינס-פז: גם הזמנו את הבנקים כנושים, שבחרו לא להגיע, לצערי.

רחל בן-רחמים סובול: למוסד לביטוח לאומי יש חובות בתיק האיחוד הזה בסכום של כ-10 מיליון ₪, בבאקה ג'ת.

רחל בן-רחמים סובול: יש לנו היום הסדרים אתם, יש הסדר תשלומים לגבי החוב הזה.

אופיר פינס-פז: הם עומדים בו?

רחל בן-רחמים סובול: כן.

אתי זרגרי: זה נעשה לפני כחודשיים.

אתי זרגרי: גם מתקופת האיחוד הם צברו חוב של קרוב לשלושה מיליון ₪.

ציפי יוסף: בתקופת האיחוד הם צברו חוב של 24 מיליון ₪.

ציפי יוסף: הדיווחים שהם מדווחים, הם ירדו משמעותית – אני מקווה שזה צמצום עצום בעובדים ובספקים.

ציפי יוסף: ב-2005, 2006 הם שילמו 10 מיליון ₪ מס בשנה, וב-2008 הם מדווחים בערך 2 מיליון.

ציפי יוסף: ממנו הם קיבלו אישור לפני כעשרה חודשים להסדר מאוד חריג.

ציפי יוסף: בינתיים עומדים בו, אך הסכומים ירדו מאוד, ואנו מקווים שהדיווחים ירדו באמת.

יצחק ולד: הגענו להסדרים גם עם ביטוח לאומי, גם עם מס הכנסה, גם עם הנושים.

יצחק ולד: יש תיק איחוד בבית משפט, כל חודש מועבר באמצעות בית המשפט ומחולק לנושים האחרים, אנו עומדים בתשלומים לכולם.

יצחק ולד: העירייה פוזרה ביוני 2006.

יצחק ולד: אני נכנסתי לתפקידי באוקטובר 2006, ואז התחלנו במרץ לטפל עם כל הגופים.

יצחק ולד: ב-2007 נסגרו כל הדברים האלה ומאז עומדים בזה.

אידריס מואסי: אתייחס תחילה להצעת החוק, שאני מבין ששונה הנוסח מאז קיבלנו העתק ממנו.

אידריס מואסי: דובר על שינוי חשוב, כאשר אנו בדעה שדין באקה ג'ת כדין עיר הכרמל וכדין שאגור, והוראת השר בהנחת כהונתה של הוועדה הממונה לא עמדה בבג"ץ, לראייה ראה בג"ץ בנושא אעבלין, שהשר הגיש בקשה להארכת כהונת הוועדה הממונה, ועדת הפנים והגנת הסביבה דחתה את הבקשה, וכשהשר האריך את הכהונה, בג"ץ קבע שעל שר הפנים לערוך בחירות בתום סיום- -

אופיר פינס-פז: מה מעניין אותך באמת – הפירוק או הבחירות?

אידריס מואסי: שניהם.

אידריס מואסי: מעניין אותנו הגיבנת שהאיחוד יפורק, וככל שייעשה הדבר מהר יותר כן ייטב.

אידריס מואסי: לכן הסיפור של הבחירות חייב להיות פועל יוצא של הליך הבחירות, לראייה ראה מה עשתה לנו הגיבנת של האיחוד שהביאה לנו גירעונות בלתי אפשריים.

אופיר פינס-פז: לפני כן לא היו גירעונות?

קריאה: היו גירעונות, אבל זה תפח.

קריאה: ההבדל בין העבר להיום – בעבר לא היו מקבלים מענקים, היום מקבלים מענקים, גובים בשלוש חברות גבייה, ועדיין הגירעון לא ירד.

קריאה: אצלנו העירייה הקודמת לא קיבלה מענקים, הגבייה קטנה, ועדיין הגירעון היה יותר קטן מהיום.

קריאה: זה ההבדל.

קריאה: אני לא רוצה להגיד מה קורה שם.

אידריס מואסי: אני רוצה לצורך העניין הזה להתייחס לבאקה ג'ת כאל שאגור ועיר הכרמל לעניין הבחירות, כי אנו מעוניינים גם בבחירות שלאחר הפירוק בזמן סביר.

אידריס מואסי: בנוסף, בחומר הזה חסר לנו נושא המענק.

אידריס מואסי: צריך להיות מענק לפירוק האיחוד כדי ששתי הרשויות העצמאיות הנפרדות יוכלו להתנהל בצורה סבירה ולפעול בלי בעיות, ושהמפרק ייקח על עצמו ספיגת חלק גדול מהחובות וההתחייבויות וההתקשרויות.

ערן ניצן: למה?

אידריס מואסי: כי מה שנולד בחטא- -

יהודה זימרת: מי שעשה את החטא- -

אידריס מואסי: מי שעשה את החטא זה משרד הפנים.

אידריס מואסי: משרדי האוצר והפנים יכולים רק להאשים האשמות- -

ערן ניצן: אני קראתי פסק דין של בית המשפט העליון, שהסביר למה מונתה שם ועדה ממונה- -

אידריס מואסי: לכן אני מציע שההוראות כמתכונת כללית תתקבל ותאושר, כאשר מסגרת המפרק תאושר, ולאחר התקופה של עבודת המפרק תיערכנה בחירות מיידית.

עקל ותד: הכל פוליטי, גם זכות לתושבי באקה וג'ת להיבחר ולבחור.

עקל ותד: מדוע הגיעה ועדה קרואה לבאקה ג'ת?

עקל ותד: האם בגלל גירעונות כספיים?

עקל ותד: לא.

עקל ותד: הכל בגלל האיחוד, כי העירייה הקודמת לא רצתה לאחד, זה מה שכתב שר הפנים, זה מה שכתבה הוועדה שחקרה את העירייה, לכן אנו מפרקים את העירייה ומביאים ועדה קרואה לעשות את האיחוד.

עקל ותד: אז מה תעשה הוועדה הקרואה בעוד שנתיים אני לא יודע.

עקל ותד: לכן כשהתחיל האיחוד הגירעון של עיריית באקה לא עלה על 30 אחוז מהתקציב שלה, שזה היה, אם איני טועה, 38 מיליון ש"ח.

עקל ותד: בג'ת זה היה 40 מיליון, זה 100 אחוז מהתקציב.

עקל ותד: עכשיו הגירעון ביחד עובר את המאה מיליון.

עקל ותד: אני מג'ת.

עקל ותד: באיחוד הזה נעשה עוול גדול לעיריית באקה.

עקל ותד: באקה היתה בגירעון של 39 מיליון ₪.

עקל ותד: היום נגבו כל חובות הארנונה מתושבי באקה והם נושאים בכל הנטל.

עקל ותד: כאן מענק הפירוק שדיברת עליו בדיון הקודם צריך להיות גם מיוחס לעניין של באקה-ג'ת באופן מיוחד.

עקל ותד: מה עשתה הוועדה – אני לא יודע.

עקל ותד: מר ולד רק היה אצלנו ודאג איך אנחנו אוכלים ברמדאן, לא דאג לדברים אחרים.

עקל ותד: מי שעומד היום בראש העירייה הוא מבחינתנו זר לישוב.

עקל ותד: לכן אנו מבקשים שהמפרק לא יתחיל לפני הבחירות, שיהיה מייד אחרי הבחירות.

אופיר פינס-פז: זה לא יכול לקרות.

אופיר פינס-פז: כדי שיבחרו, הוא צריך לפרק קודם.

מוסטפא אבו מוך: ראשית, ברגע שיש פירוק, אין צורך בוועדה קרואה.

מוסטפא אבו מוך: לכן לדעתי היה צריך לתת לשלושתם בחירות תוך כמה חודשים, כי אנו באותו מצב.

מוסטפא אבו מוך: הוועדה הקרואה מונתה להסדיר- -

אופיר פינס-פז: שר הפנים ביקש להמשיך את עבודת הוועדה הקרואה, לא קשור כרגע לתהליך הפירוק.

מוסטפא אבו מוך: לדעתי, בחוק צריך לעגן גם את באקה, לעשות בחירות לאחר הפירוק בשלושה חודשים.

מוסטפא אבו מוך: שנית, צריך לממש את הזכות הזו, לבחור ולהיבחר.

מוסטפא אבו מוך: יש בעיה.

מוסטפא אבו מוך: אנחנו יודעים מה צריך לעשות, לא צריך להביא לוועדה קרואה כדי לדעת איך לסגור פערים.

מוסטפא אבו מוך: כל מנהל כושל בחברה יכול לדעת לעשות איחוד תיקים.

אופיר פינס-פז: דברו טיפה יותר בצניעות, כי הפוליטיקאים של באקה לא הובילו אותה להצלחות גדולות.

מוסטפא אבו מוך: אני לא אומר שהכל ורוד, אך עד האיחוד עשינו דברים – אין רשות שעשתה בקדנציה חמישה בתי ספר, מתנ"ס וספרייה ציבורית, לפני האיחוד.

מוסטפא אבו מוך: באיחוד נפלו דברים.

מוסטפא אבו מוך: הטעות היחידה שהיתה לנו לפני האיחוד, שלא פרסמנו מה שעשינו.

אופיר פינס-פז: תודה.

סמיך אבו מוך: אל"ף, אני מודה לך על שאתה מעניק תעודת עניות לרשות הקודמת.

סמיך אבו מוך: אני ממש משתומם.

סמיך אבו מוך: זה במידה ונקבל תעודה, אישור שלך, על אי תפקוד הולם של הרשות הקודמת, אך עדיין זה לא מעניק כשרות להמשך תפקוד הוועדה הקרואה.

סמיך אבו מוך: התלכיד הזה כשל.

סמיך אבו מוך: הייתי בכל הדיונים, האיחוד הזה הביא לגירעונות של 112 מיליון ₪.

סמיך אבו מוך: כבר שנתיים מתפקדת הוועדה הקרואה, מפיהם שמעתי שירד הגירעון הזה ל-97 מיליון ש"ח.

סמיך אבו מוך: איזה הישג...

ערן ניצן: איך צבר שם גירעון של 100 מיליון?

סמיך אבו מוך: אנו מתעסקים במספרים יבשים.

סמיך אבו מוך: המלצת כבוד שר הפנים מעוררת תהיות רבות.

סמיך אבו מוך: לא ייתכן לתת אשרה להמשך תפקוד הוועדה הקרואה או הממונה אצלנו כל עוד הולכים להגשת חוק לפירוק.

סמיך אבו מוך: אין כל טעם לפרק או לבודד את באקה ג'ת מהצעת החוק המונחת.

סמיך אבו מוך: אז זה ייצור היבט משפטי וניגוד אינטרסים.

סמיך אבו מוך: עוד לא שמעתי במדינת ישראל שהמלצת שר היא מעל החוק.

סמיך אבו מוך: זה יוצר ניגוד אינטרסים.

סמיך אבו מוך: יש להחזיר את העניין הבסיסי, לתת לדור הצעיר לממש את זכותו, לבחור ולהיבחר, אך זה דורש תקופת הסתגלות.

סמיך אבו מוך: צריך לתת זמן סביר.

סמיך אבו מוך: הסבירות אומרת שיכול להיות שאנו לא מתאימים כמו עוספייה דליה, אוטוטו בפברואר הקרוב או במרס, יכול להיות במחצית השנה הבאה, יכול להיות מאי, יוני, אך זה זמן סביר, כמו שעבדו בתהליך על האיחוד, יעבדו על הפירוק.

אופיר פינס-פז: תודה.

נהד שרקייה: רציתי להתייחס לתקופה שכבוד השר נתן ליו"ר הוועדה להמשך כהונתו לעוד שנתיים.

נהד שרקייה: היתה כאן גניבת זמן.

נהד שרקייה: הוא ראה שהחוק מגיע- -

אופיר פינס-פז: הוא עשה את זה על כל הרשויות- -

קריאות: - -

נהד שרקייה: שנתיים כבר ישבה תוכנית מתאר אם, בתים מאוימים להריסות, וכלום לא עשה, חוץ משקיבל משכורת ורכב צמוד.

נהד שרקייה: הוא רצה קודם כל רכב צמוד, שיעלה את ההוצאות, ולא להשתמש ברכב שלו, חוץ מזה כלום לא עשה.

נהד שרקייה: שום פרויקט לא זז, לשני הכפרים.

נהד שרקייה: שבועיים אנו עם ערמות של זבל, יש גם בורות בכבישים, שהרכבים נופלים בתוכם.

נהד שרקייה: מה עוד?

נהד שרקייה: עד מתי לחכות?

נהד שרקייה: אז אני מציע, פירוק המועצות עם מפרק בזמן סביר, בין שלושה לששה חודשים.

ג'האד זידאן: אני מתפלא על הקפיצות של אנשי משרד הפנים, שיודעים מי גרם למצב שאנו נמצאים בו, אם זה בבאקה ג'ת או בכל הרשויות המקומיות, אם זה בסקטור הערבי או לא.

ג'האד זידאן: אנו זוכרים את הקיצוץ החד פעמי שעשו ב-50 אחוז במענקים שמגיעות לרשויות המקומיות.

ג'האד זידאן: זה הדבר הראשון שגרם לכל הבלגאן הזה.

ג'האד זידאן: הדבר השני, חוסר הפיקוח מטעם משרד הפנים.

ג'האד זידאן: הדבר השלישי, הפוליטיקאים המקומיים.

ג'האד זידאן: האיחוד לא הצליח.

ג'האד זידאן: לימדו אותנו את המושגים: עיר קולטת או נקלטת.

ג'האד זידאן: בעצם, זה עיר בולעת ועיר נבלעת.

אופיר פינס-פז: במקרה הזה זה נכון.

ג'האד זידאן: ההצעה שלי,

ג'האד זידאן: למנות מפרק שתקופתו תיקבע על ידי אנשים מקצועיים.

אופיר פינס-פז: יהודה זימרת, מה המצב בנושא התכנון והבנייה?

יהודה זימרת: שר הפנים קיבל החלטה בזמנו למנות ועדה ממונה על עיריית באקה ג'ת.

יהודה זימרת: הוגשה עתירה לבית המשפט העליון, נדחתה, מי שיקרא את העתירה הזו יבין למה מונתה אותה ועדה ומה האחריות של ההנהגה המקומית הקודמת בהתנהלות שהגיעה לאן שהגיעה.

יהודה זימרת: שר הפנים קיבל החלטה לא לקיים בחירות ברשות המקומית.

יהודה זימרת: הוגשה עתירה לבית המשפט, בית המשפט העליון אמר שבשלב זה הוא לא מורה להתערב בהחלטת שר הפנים, סוף 2009 השר ישוב ויבחן את הנושא בהתאם לנתונים שיהיו מול עיניו באותה תקופה - זו ההחלטה.

יהודה זימרת: המשרד סבור שהיכולת לטפל ברשות המקומית הזו כרגע מחייבת ועדה ממונה.

יהודה זימרת: בין אם יוחלט על פירוק או לא, לקיים בחירות כרגע זה לא הדרך הנכונה.

יהודה זימרת: בשלב שיגיעו למסקנה שצריך להפסיק את הוועדה הממונה, אז צריך להחליט את הליך הפירוק, אם יוחלט עליו פה.

יהודה זימרת: מאותו שלב צריך לוחות הזמנים, וקובעים את תאריך הבחירות, צריך להתחיל הליך פירוק.

יהודה זימרת: המועד לא צריך להיות מועד בחירות עוד חצי שנה, כי זה ייקח את הרשות המקומית באמצע תהליך ההבראה עם חובות ובלי כיסוי גירעונות ויחלק אותה בין שתי רשויות, שרק יגביר את העומס הכלכלי עליהן.

אופיר פינס-פז: אז מה, תשימו עכשיו שני ראשי רשויות ממונים?

יהודה זימרת: לא.

יהודה זימרת: אם אתה הולך לפירוק, אז כן, אבל אין לנו היגיון מבחינתנו, כי אנו הולכים לטפל בשתי רשויות קטנות, לא לסגור אותן.

יהודה זימרת: אם כבר רוצים, שיגמרו את תהליך ההבראה של הרשות ואז יפרקו אותה – גם יותר נכון, גם יותר הגיוני.

אופיר פינס-פז: איפה נמצא תהליך ההבראה?

יהודה זימרת: ב-2010 הם יגמרו, יש להם גירעונות מאוד נכבדים, הם צריכים לקבל מענקים, הם צריכים לעשות ביצועים מסוימים וקיצוצים, יש להם כל מיני יעדים.

אופיר פינס-פז: יצחק ולד, בבקשה.

יצחק ולד: אני רוצה להתייחס לנתונים ולא לדעות או לפוליטיקות.

יצחק ולד: בעת האיחוד בין באקה ג'ת סדרי הגודל של הגירעונות היו כ-80 מיליון, שזה התחלק בערך חצי חצי בין שתי הרשויות.

יצחק ולד: כשמונתה הוועדה הקרואה, הגירעון הזה היה מעל 130 מיליון ₪.

יצחק ולד: רק ב-2006, שבאמצעה מונתה הוועדה הקרואה, ולקראת סוף השנה אני מוניתי, באותה שנה בלבד יצרו גירעון של עוד 33 מיליון ₪.

יצחק ולד: כשמונתה הוועדה הקרואה, אחד היעדים המרכזיים שלה היה לטפל בנושא תוכנית ההבראה.

יצחק ולד: עיבדנו תוכנית הבראה, הגשנו אותה לאישור משרד הפנים, ואמנם לקח זמן עד שתוכנית ההבראה אושרה על ידי משרדי הפנים והאוצר, אבל שלא כמו שהכרתי בהיסטוריה, אני יכול לומר לשבחם של המשרדים האלה, שהם עומדים בהתחייבויות שלהם כלפי הרשות המקומית.

יצחק ולד: אנו עומדים בתוכנית ההבראה וביעדים שלה, ונבחנים כל רבעון.

אופיר פינס-פז: מתי היא תיגמר?

יצחק ולד: ב-2009.

יצחק ולד: לעניין הגבייה, יש אגדה שמתהלכת בין התושבים, שחברת הגבייה נועדה לכסות את הגירעונות וכו'.

יצחק ולד: חברת הגבייה פועלת כדי שנוכל לתפעל באופן שוטף את העירייה לצרכיה השוטפים, וכאשר אנו עומדים ביעדי הגבייה לצרכים השוטפים של העירייה, אז משרדי הפנים והאוצר אומרים: אנו נכנסים, מעבירים לכם את המענקים לצורכי כיסוי הגירעון המצטבר.

יצחק ולד: נכון להיום סדר הגודל של הגירעון המצטבר, שהיה כ-130 מיליון, היום אנו בין 120 ל-130, אם אני לוקח רק את התקציב השוטף, נכון להיום אנו בסדר גודל של כ-80 מיליון.

יצחק ולד: כלומר הוא ירד בכשליש מהסכום המקורי.

יצחק ולד: המענקים וההלוואות שניתנים על ידי משרד הפנים, להוציא הכיסוי של איזון הגירעון, נועדו לכיסוי הגירעון.

יצחק ולד: לעניין אחר, תוכנית האב התחילה, עוד לפני איחוד הרשויות, לגבי המועצה המקומית של ג'ת והורחבה לבאקה ג'ת לאחר האיחוד, אבל זמן קצר לאחר האיחוד הופסקה הפעילות של צוות התכנון בגלל המצב בעירייה ואי שיתוף פעולה, מה שטענו בפניי, וכאשר נכנסה הוועדה הקרואה לתפקידה, חידשה ועדת ההיגוי את עבודתה בקשר לתוכנית האב.

יצחק ולד: הנושא של תוכנית האב נפתח בפני הציבור לדיון ציבורי, מה שלא היה קודם לכן.

יצחק ולד: התקיימו לא מעט דיונים ציבוריים, ובסופו של דבר תתקבל הכרעה בוועדת ההיגוי של תוכנית האב, זה אמור להיות בזמן די קרוב, כי הדיונים העקרוניים הסתיימו, יש עוד כמה נושאים שאני מקווה שייסגרו בקרוב.

יצחק ולד: לדעתי, זו פעם ראשונה, ככל שאני יודע ושסיפרו לי, שתוכנית כזו נפתחה לדיון ציבורי נרחב.

קריאה: דיון ציבורי איפה?

אופיר פינס-פז: הוא מדווח עכשיו כראש עירייה.

אופיר פינס-פז: זה לא נושא הדיון.

זיאד שרפי: ברשותך, האיחוד, לצערי, הביא רק נזק, הביא גם נטל על התושבים.

זיאד שרפי: אני מציע שעניין הנטל הכספי וכל הנזק שנגרם באיחוד יוטל על משרד הפנים, כי לצערי הוא אשם בזה באיחוד.

תומר רוזנר: שתי שאלות קצרות למר ולד; מבחינת נושא התכנון והבנייה, היום יש ועדה משותפת.

יצחר ולד: ועדה מרחבית.

יצחר ולד: היא נקראת מקומית, אבל היא מרחבית לכל ואדי עארה.

אופיר פינס-פז: כלומר לא עשו ועדה מקומית באקה ג'ת, למרות האיחוד.

תומר רוזנר: שאלה שנייה - כמה כספים אתם אמורים לקבל ממשרדי הממשלה במסגרת תוכנית האיחוד, תוכנית ההבראה?

יצחק ולד: נכון להיום הועבר סדר גודל של – במסגרת מענקים – 40 מיליון.

יצחק ולד: מענקי איזון זה אופרה אחרת.

אופיר פינס-פז: יש דבר שנקרא מענקי איחוד?

יהודה זימרת: היו מענקים שהיו מתוכם שניתנו לרשויות מתאחדות.

ערן ניצן: יש העברה לרשויות מתאחדות.

אופיר פינס-פז: התחלתי את זה, אבל לא קיבעו את זה פורמלית.

אופיר פינס-פז: בפעם הבאה הדיון יהיה דיון משולב, על שלוש הצעות החוק.

אופיר פינס-פז: ההצבעה תהיה נפרדת.

אופיר פינס-פז: תודה רבה, חתימה טובה, הישיבה נעולה.